
Na temelju članka 8. stavka 1., a u vezi s člankom 6. podstavkom 7. Zakona o iznimnim mjerama kontrole cijena (»Narodne novine«, broj 40/25.), Vlada Republike Hrvatske je na sjednici održanoj 10. rujna 2026. donijela
ODLUKU
O ISTICANJU DODATNE CIJENE KAO MJERA IZRAVNE KONTROLE CIJENA
I.
Ovom Odlukom određuje se obvezno isticanje dodatne cijene kao mjera izravne kontrole cijena u trgovini na malo i pri pružanju usluga, radi praćenja učinaka promjena pojedinih cijena, u smislu informiranosti potrošača, zaštite njihovih ekonomskih prava te u cilju otklanjanja štetnih posljedica na tržištu u pogledu opskrbe potrošača proizvodima i uslugama na području Republike Hrvatske.
II.
Trgovac i pružatelj usluga na prodajnom odnosno uslužnom mjestu u prodajnom odnosno uslužnom objektu jasno, vidljivo i čitljivo uz maloprodajnu cijenu ističe i dodatnu maloprodajnu cijenu koja ne uključuje posebne oblike prodaje, a koja je za taj proizvod odnosno uslugu bila primjenjiva na dan 10. rujna 2026.
Pri oglašavanju trgovac odnosno pružatelj usluga obvezno ističe dodatnu cijenu kada istu oglašava na letcima, plakatima, digitalnim oblicima oglašavanja u prodajnom odnosno uslužnom objektu, na otvorenom, uključivo na mrežnim stranicama, sukladno stavku 1. ove točke.
III.
Ova Odluka odnosi se na sve trgovce koji obavljaju registriranu djelatnost trgovine na malo i pružatelje usluga koji obavljaju registriranu djelatnost pružanja usluga, na području Republike Hrvatske.
IV.
Trgovci koji su na dan stupanja na snagu ove Odluke isticali dodatnu cijenu iz kategorije proizvoda: hrana, piće, kozmetika, sredstva za čišćenje, toaletne potrepštine i proizvodi za kućanstvo, sukladno Odluci o objavi cjenika i isticanju dodatne cijene kao mjera izravne kontrole cijena u trgovini na malo (»Narodne novine«, broj 75/25.), zadržavaju obvezu daljnjeg isticanja dodatne cijene koja je za taj proizvod bila primjenjiva na dan 2. svibnja 2025.
V.
Danom stupanja na snagu ove Odluke, prestaje važiti Odluka o objavi cjenika i isticanju dodatne cijene kao mjera izravne kontrole cijena u trgovini na malo (»Narodne novine«, broj 75/25.) u dijelu kojim se određuje obvezno isticanje dodatne cijene.
VI.
Ova Odluka objavit će se u »Narodnim novinama«, a stupa snagu 1. listopada 2026.

